I et samarbejde mellem Sparekassen Hobro og Teaterkredsen Mariagerfjord er det lykkedes at få Det Kongelige Teater til Hobro Teater i den kommende sæson. - Vi er glade for, for første gang i mands minde, at kunne præsentere Det Kongelige Teater i Mariagerfjord, siger Teaterkredsens formand, Kirsten Hjarnø Mathiassen. Kendte skuespillere som Kurt Ravn, Birthe Neumann, Karen-Lise Mynster, Pilou Asbæk, Ina-Miriam Rosenbaum med søster og far, samt "Danmarks skarpeste komiker", Jacob Morrild og mange flere vil gæste Mariagerfjord. Nogle forestillinger arrangeres i Kulturhuset i Arden, Hadsund KulturCenter, Hobro Idrætscenter, Havbakkeskolen i Als, Døstrup og Snæbum forsamlingshuse samt på Davinci Ristorante i Hadsund. På Hobro Teater, som kan fejre sit 110 års jubilæum i år, har Teaterkredsen i anledning af jubilæet arrangeret fire forestillinger med henholdsvis Det Kongelige Teater, Folketeatret, Landsteatret og Svalegangen.

Referat:
I den kommende sæson kan man opleve Det Kongelige Teater på Hobro Teater.